II.

Predkladacia správa

Návrh predmetného zákona sa predkladá v nadväznosti na schválené uznesenie vlády  Slovenskej republiky  č. 444 z 5. júna 2003 k návrhu východísk štátneho rozpočtu na rok 2004, v ktorom sa v bode C.4. ukladá ministrovi vnútra  „predložiť na rokovanie vlády návrh novely zákona č. 315/2001 Z. z. o Hasičskom a záchrannom zbore v znení neskorších predpisov s cieľom neuplatniť v roku 2004 ďalší plat a súčasne posunúť účinnosť § 112 (hodnostný príplatok) od 1. januára 2005“. Predmetným uznesením vlády sa odďaľuje účinnosť tých ustanovení právnych úprav, ktoré majú vplyv na zvyšovanie výdavkov štátneho rozpočtu v roku 2004.

Predkladaným zákonom sa v ustanoveniach § 203 ods. 1 a § 203 ods. 2 písm. b) navrhuje neuplatniť v roku 2004 ďalší plat príslušníkom Hasičského a záchranného zboru  (cca 122 mil. Sk) a v § 211 sa mení účinnosť § 112 zákona č.315/2001 Z. z. o Hasičskom a záchrannom zbore v znení zákona č. 666/2002 Z. z., v ktorom je ustanovená suma hodnostného príplatku  príslušníkov Hasičského a záchranného zboru od 1. januára 2004     (cca 26 mil. Sk).

Prijatím predmetného návrhu zákona nebudú dotknuté záväzky, ktoré vyplývajú pre Slovenskú republiku z rokovaní o vstupe do Európskej únie. Návrh zákona je v súlade s Ústavou Slovenskej republiky, ako aj s medzinárodnými  zmluvami, ktorými je Slovenská republika viazaná.

Predkladaný návrh zákona bol zaslaný do medzirezortného pripomienkového konania 41 účastníkom. V skrátenom postupe sa k nemu vyjadrilo 25 pripomienkujúcich, z ktorých  19 neuplatnilo žiadne pripomienky, štyria mali odporúčajúce pripomienky a zásadné pripomienky uplatnili Odborový zväz hasičov a Konfederácia odborových zväzov Slovenskej republiky. Vzhľadom na ich uplatnenie sa 30. júna 2003 uskutočnilo rokovanie prezidenta Hasičského a záchranného zboru s prezidentom Odborového zväzu hasičov a zástupcom Konfederácie odborových zväzov Slovenskej republiky, na ktorom nedošlo k súhlasnému stanovisku k predloženému návrhu. Dňa 2. júla 2003 sa uskutočnilo rozporové konanie na úrovni štátneho tajomníka MV SR, na ktorom sa rozpor so zástupcami  odborov nepodarilo odstrániť.
 
Predmetný návrh zákona dňa 22. júla 2003 prerokovala Legislatívna rada vlády Slovenskej republiky, ktorá ho po zapracovaní pripomienky legislatívnotechnického charakteru odporučila predložiť na rokovanie vlády Slovenskej republiky s rozporom.